Source: https://www.murha.info/phpbb2/viewtopic.php?f=2&t=1244&start=75
Timestamp: 2019-01-23 19:33:31+00:00
Document Index: 4858987

Matched Legal Cases: ['kko ', 'kko ', 'kko ', 'kko ', 'kko ', 'kko ']

MURHA.INFO • katso viestiketjua - Tampereen Nekala - Isä ja poika surmattiin
Tampereen Nekala - Isä ja poika surmattiin
Kirjoittaja Minney Magia » Pe Tammi 18, 2008 4:24 pm
Suoraan sanoen, mua itkettää ja sattuu lukea, mitä ovat näille uhreille tehneet. Ja ilman mitään syytä, sillä rahan hankkimista tällä tavoin en voi katsoa todelliseksi syyksi. Olisivat vaikka murtautuneet enemmin johonkin kauppaan, tms. Karseeta!!!
Kirjoittaja Ola » Pe Tammi 18, 2008 7:13 pm
Tässä taas hieman täsmentynyttä tietoa Aamulehden verkkosivulta
Rahattomat pojat yrittivät pesettää verisiä vaatteitaan
18.01. - 16:20 (Luotu: 14:48)
Nekalan kaksoissurman aikana ehdittiin syömään myös valmispitsoja uhrien jääkaapista.
Tapauksen oikeudenkäynti alkoi tänään Tampereen käräjäoikeudessa.
10 euroa käteistä Microsoftin Xbox -pelikone, digiboksi, kaksi nahkatakkia, Ericssonin matkapuhelin, 0,7 litran Tapio-viina. Siinä pääpiirteissään saalis, jonka Nekalan surmaajat saivat mukaansa isän ja pojan kotoa 21. elokuuta 2007.
Poliisin esitutkintapöytäkirjasta avautuu kohtuullisen surullinen kuva 17-21-vuotiaiden nuorten miesten taustoista.
Osa pojista jopa säästi vaatteensa tappoyön jälkeen, mikä on henkirikoksissa harvinaisempaa. Yleensä surmaajat pyrkivät eroon mahdollisesti verisistä asusteistaan. Ilmeisesti rahat olivat niin tiukoilla, ettei muuten ehjiä vaatteitta voinut heittää roskiin.
Nelikon johtohahmoksi kuvattu jätti veriset vaatteensa veljelleen pestäväksi muutama päivä teon jälkeen.
Tässä vaiheessa Nekalan surmista ja tuhopoltosta oli uutisoitu laajasti. 21-vuotias kertoi veljelleen, että oli ollut kyseisessä asunnossa ja tehnyt siellä jotain. Muilta osin syytetty totesi veljelleen, että "on parempi ettet tiedä enempää".
Säästö oli mielessä myös tankatessa. Pojat käyttivät uhreilta löytynyttä K-Plussakorttia bensa-automaatissa, kun tankkasivat ryöstetyllä 10 eurolla. Etukortilla saa jonkun sentin alennusta bensan hinnasta.
Poikien osallisuudesta surmiin tiesi moni muukin lähipiirin henkilö. Vaikenemisen kehä oli silti vankka. Kiinniottoja edeltäneen kuukauden aikana kukaan ei kertonut havainnoistaan poliisille.
Normaalia eloa
Syyskuun 18.päivän kiinniottoja edeltäneenä aikana pojat elelivät normaalisti, vaikka teko painoi taustalla.
19-vuotias ja 21-vuotias lähtivät Turkuun heti surman jälkeen iltapäivällä. Turussa 21-vuotias kävi tapaamassa muun muassa lastaan.
Toinen 21-vuotias syytetty kertoi tapahtumista tuoreeltaan tyttöystävälleen ja itki humalassa tapahtumia.
Nekalan surmatyö käynnistyi ilmeisen sattumanvaraisesti, mutta alkoi täyttää murhan tunnusmerkit viimeistään silloin, kun syytetyt palasivat auton tankkauksesta asunnolle.
Pojat pääsivät Nekalantien puukerrostaloon sisään, kun 58-vuotias isä erehtyi avaamaan porraskäytävän alaoven. Hän tuli ihmettelemään pihalta kuulunutta möykkää ja kopistelua.
Kun pojat pääsivät sisään, isä telottiin eteiseen. Olohuoneessa nukkuneen 33-vuotiaan pojan kimppuun kävi ensiksi 21-vuotias, porukan johtohahmoksi kuvattu.
Molemmat uhrit olivat tuhdissa humalatilassa, eikä heillä ollut mitään mahdollisuutta puolustautua.
Esitutkinnasta välittyy kuva, että pojat ovat hyvinkin tajunneet, mitä asunnossa tekevät.
17-vuotias repi irti suihkun letkuineen kylpyhuoneesta. Kun pojat käyttivät sitä ruoskan tapaan eteisessä olevaan uhriin, 17-vuotias sanoi "nyt sattuu."
Yksi syytetyistä löysi valmispitsoja uhrien jääkaapista. Kun hän kysyi hakkamassa olleelta kaveriltaan, että kelpaako ruoka, kaveri vastasi, ettei nyt kerkeä.
http://www.aamulehti.fi/uutiset/kotimaa/64507.shtml
Kirjoittaja Minney Magia » Pe Tammi 18, 2008 8:14 pm
Miten tämän "toisen 21vuotiaan" tyttöystävä ei ilmoittanut ihanasta poikaystävästään poliisille? Jos se on kerran käynyt siellä "itkemässä."
Vai miten nämä jäivät kiinni tästä?
Kirjoittaja Ola » Pe Tammi 18, 2008 8:52 pm
^Poliisi ei tietääkseni ole kertonut, miten he pääsivät tekijöiden jäljille.
Kirjoittaja Tampereen Tyttö » Pe Tammi 18, 2008 10:34 pm
Plussa korttia sitten käyttivät saadakseen vähän alennusta bensasta....
Olisko siitä sitten tyhmät narahtaneet, kun uhrin korttia siihen käyttivät.
Toisaalta on osattu ajatella, rahallista hyötyä, tulipaloa, toisaalta älynlahjat eivät sitten riittäneet syvällisempään pohdiskeluun.
Avoimet ovet, lehdistö pääsi ainakin seuraamaan, se on ainoa positiivinen seikka tässä tapauksessa.
Kirjoittaja Tampereen Tyttö » La Tammi 19, 2008 1:11 am
Kaksoismurhasta syytetyt kauhistuivat oikeuden käsittelyssä tekonsa jälkiä
18.01. - 23:31 (Luotu: 21:41)
Käräjät: Järjettömälle veriteolle Tampereen Nekalassa ei löytynyt motiivin häivää, Katso video oikeudenkäynnistä ja lue jutut Nekalan veriteosta täällä>>>
Päänsä peittäneitä vastaajia puolustivat Jyri Kilpi (edessä vas.), Marjatta Kuha, Anne Harsia (takana vas.) ja Mika Ylönen. Kuva: Jukka Ritola - Aamulehden arkisto
Kahdesta murhasta syytteen saaneet neljä nuorta miestä eivät osanneet esittää perjantaina Tampereen käräjäoikeudelle motiivin häivääkään. Kolme heistä myönsi, että kaksi miestä kuoli heidän käsittelyssään. Seurueen ainoa selvä mies tunnusti ainoastaan yhden potkaisun toisen uhrin takapuoleen.
Alkoholista ja lääkkeistä sekaisin ollut kolmikko pyysi jo kaksipäiväisen oikeudenkäynnin alkuvaiheessa, että heidät määrättäisiin mielentilatutkimukseen. Päätekijäksi epäilty 21-vuotias mies arveli olevansa sekaisin muutenkin kuin päihteiden takia.
Kun pääepäillylle oli näytetty kuvat mielettömän väkivallan uhreista, hän oli tokaissut: "Voiko tällainen olla edes mahdollista?".
Kanssasyytetyn muistaman mukaan mies oli palavasta asunnosta tultuaan kertonut tuikanneensa kämpän tuleen ja lopettaneensa ne äijät. Mies ei muistanut sanoneensa sellaista, mutta myönsi suoraan, että sellainen voi vastata todellisuutta.
Pirkanmaan johtavan kihlakunnansyyttäjän Jouko Nurmisen syytekirjelmä on niin kolkkoa tekstiä, etteivät rankimmat yksityiskohdat sovi perhelehteen.
- Tappaminen on tehty erityisen raa'alla ja julmalla tavalla. Vahvan humalatilansa (neljä promillea) ja heikon liikuntakykynsä vuoksi puolustuskyvytön uhri on tapettu neljän miehen voimin määrätietoisesti ja pitkitettyä kärsimystä aiheuttaen. Teko on kestänyt ainakin puolitoista tuntia, Nurminen tiivisti.
Hänen mielestään rikos on törkeä. Tekijät ovat yhdessä väkivalloin tunkeutuneet sattumanvaraisesti valikoituneiden uhrien kotiin, eikä tappamiseen ole ollut näkyvää syytä. Uhrit olivat 58-vuotias isä ja hänen 33-vuotias poikansa.
"Lähdettiin ryöstämään"
Myös toinen 21-vuotias mies muisti tapahtumat huonosti. Sen hän myönsi ainoana, että bensarahaa lähdettiin etsimään varmaankin ryöstämällä kuten kaveri oli maininnut.
- Hakattiin me vähän kaikki, paitsi selvä mies, jonka osuudesta en ole varma. Siinä tuli lyötyä vähän joka puolelle. Olivat ne verillä molemmat. Kaveri kokeili pulssia ja sanoi, että ovat hengissä, mies kuvaili tilannetta ensimmäisen käsittelyn jälkeen.
Pahoinpitelyn välillä tälle kaverille tuli välillä nälkä, ja hän lämmitti keittiöstä löytämänsä pitsan.
Muille eväs ei kuulemma kelvannut.
Tankkaustauon aikana miehet söivät asunnosta löytämiään pillereitä, ja päät sekosivat hämärän rajamaille. Kuljettajana toiminut selvä mies on puhunut poliisikuulusteluissa avoimesti. Hän on halunnut selvittää asian, ja kiisti oman syyllisyytensä. Hän oli mukana toisenkin pahoinpitelyn aikana, mutta lähti sitten ulos.
- Olin tuskastunut. Minulla oli kylmä hiki, mutta en pystynyt aikaisemmin lähtemään, mies muisteli.
Tampereen Nekalan murhakäräjillä syytetään neljää miestä kahdesta murhasta, törkeästä ryöstöstä, tuhotyöstä ja vahingonteosta.
Syyttäjä vaatii kolmelle heistä elinkautista vankeutta ja 17-vuotiaalle syytetylle 15 vuoden vankeusrangaistusta.
Käräjien toinen päivä istutaan maanantaina, jolloin kuullaan kymmentä todistajaa.
Kirjoittaja Amsterdam » La Tammi 19, 2008 1:29 am
Tässäpä "hieno" kirjoitus Aamulehden nettisivuilta.
Paha: Nekalan joukkohurmiossa kukaan ei uskaltanut tai välittänyt sanoa pieksemiselle SEIS, Katso video oikeudenkäynnistä ja lue jutut Nekalan veriteosta täällä
Isän ja pojan elämä loppui Tampereen Nekalassa aamuyöllä viime elokuussa. Illalla nukkumaan mennessään he eivät sitä tienneet.
21-vuotiaat Sami ja Mika sekä Niko, 17 (nimet muutettu) vetävät kaljaa 24 tölkin salkusta Tampereen Keskustorilla Vanhan kirkon edessä. Eetu, 19 on selvin päin hengessä mukana. Hän ajaa porukan kuskina vanhalla Honda Accordillaan.
Poppikone toimii ja pari "mäyräkoiraa" eli 12 oluen pakkausta varmistaa, ettei juoma lopu kesken.
Mika ja Niko ovat velipuolia. Sami ja Mika ovat olleet perhekuntoutuskodissa yhtä aikaa. Eetu on vierain koko porukalle, mutta tutuin Samille, koska seurustelee Samin pikkusiskon kanssa.
Huostaanotetut pojat ovat tutustuneet toisiinsa laitoksissa ja ystävystyneet pienistä ikäeroista huolimatta. Porukan henki on vahva. Yhdessä on koettu monenlaista. Kohta he tappavat kaksi ihmistä.
Samia ja Mikaa yhdistää myös nuori isyys. Mikan lapsi täyttää neljä vuotta, Samin on vähän nuorempi. Lastensa äitien kanssa he eivät ole enää yhdessä.
Mika asuu uuden avovaimonsa kanssa Atalassa, Eetu vuokrayksiössään Kangasalan Nattarissa. Automaalariksi ammattikoulusta valmistunut Sami asuu virallisesti vanhemmillaan, mutta punkkaa siellä, missä sopii. Usein punkka löytyy Eetun kämpiltä Nattarissa.
Nuorimmainen Niko asustaa virallisesti tamperelaisessa perhekuntoutuskeskuksessa. Muilla kuin Samilla ei ole peruskoulun jälkeen ammattikoulutusta. Kenelläkään ei ole töitä.
Velkoja perimään
Hiljaiselo alkaa tylsistyttää poikia puolenyön jälkeen. Uho nousee. Samin ja Mikan mielestä kannattaisi lähteä Nekalaan - perimään velkoja ja näyttämään jollekin.
Accordin bensamittari näyttää punaista, mutta Eetu lähtee reissulle. Rahattomat kaverit lupaavat maksaa bensat.
Mika on asunut lapsena Nekalan Atomikylässä ja myös puukerrostaloissa. Seutu on tuttu, mutta mitään perittäviä velkoja ei ole.
Eetu kurvaa Accordilla Lampipuiston varteen ja parkkeeraa auton.
- Se oli sellaista häiriköintiä, kertoo Mika poliisille jälkeen päin.
Puoli kolmen jälkeen aamuyöllä "häiriköinti" on ohi.
Pojille täysin tuntemattomat isä ja poika makaavat kuolleina Nekalantie 56 B:n asunnossa. Aamulehden lehdenjakaja soittaa tulipalosta hätäkeskukseen kello 3.35.
Mäkkärille syömään
Ensimmäisen pieksennän jälkeen pojat käyvät tankkaamassa Eetun auton A24-asemalla. Uhreilta löytyi 10 euroa käteistä.
Sitten nelikko palaa asunnolle, uhreilta jäi saamatta pankkikortin tunnusluku. Nyt käyttöön otetaan uhrien työkalupakista ja keittiöstä löytynyt aseistus.
Selvin päin oleva Eetu tuntee pahaa oloa hakkaamisesta, viiltelystä ja silityslaudalla hakkaamisesta, mutta ei kutsu apua. Harkinta-aikaa olisi, mutta porukan henki on vahvempi. Kavereita ei jätetä.
Eetu ajaa kotiinsa Kangasalle. Kuluu yli puoli tuntia. Pienen mietinnän jälkeen hän kurvaa takaisin Nekalaan. Kaverit löytyvät kulmilta. Kasassa oleva nelikko ajaa kohti Viinikan liikenneympyrää, kun siniset valot vilkkuvat Nekalantiellä.
Taukopaikka löytyy Sammon valtatien McDonaldsilta. Autokaista on auki 24 tuntia. Veriset vaatteet eivät haittaa, kun ruuan tilaa auton sisältä.
- Ottaako kukaan mitään? kysyy Sami ja lupaa tarjota hampurilaiset.
Mikaa almut eivät kiinnosta. Hän kävelee Kissanmaalle ja soittaa avovaimonsa hakemaan. Ruokailun jälkeen Eetu ajaa Samin ja Nikon kanssa Nattariin nukkumaan.
Neljän viikon päästä 18. syyskuuta Tampereen poliisi ottaa nelikon kiinni kahdesta murhasta ja tuhotyöstä epäiltynä.
Samilta jäi verijälkiä pihalle ja hänen dna:nsa oli jo valmiiksi poliisin rekisteristä, autovarkauksien takia. Eetu taas otti mukaansa toisen uhrin kännykän ja käytti sitä kerran verkossa Kangasalla, mistä jäi paikannustieto.
Poikien kaveruussuhteet ja tekemiset selvisivät Tampereen poliisille aika pian.
Sami, Mika, Niko asuttavat nyt Tampereen poliisivankilan 7,92 neliön sellejään neljättä kuukautta, Eetu istuu Kylmäkoskella. Tutkintavangin päivää tahdittavat kuulustelut ja tunti yksinäisulkoilua.
Päätutkijasta, rikosylikonstaapeli Petri Luomasta tuntuu huimalta, että neljän kuukauden tutkintavankeuden aikana yhdenkään epäillyn isä ei käynyt katsomassa lastaan.
Perjantaina nelikko pääsi jaloittelemaan Tampereen käräjäoikeuteen. Edessä voi olla elinkautinen eli yli 12 vuotta koppihoitoa.
Kuulusteluissa vain yksi pojista, Kuski-Eetu ilmaisi ääneen katuvansa tapahtumia. Muut eivät pystyneet pukemaan tuntojaan sanoiksi.
Profilointi täsmää
Moniongelmainen/rikkinäinen perhetausta: Osalla Nekalan surmaajista.
Vanhempien alkoholiriippuvuus: Joiltain osin.
Huostaanotto/laitossijoitus: Nekalan surmaajat.
Toimeton/työtön: Nekalan surmaajat.
Alle 20-vuotiaat tekevät henkirikoksen selvästi useammin ryhmässä verrattuna kaikkiin henkirikoksiin.
Noin joka neljäs nuorten tekemä henkirikos kohdistuu täysin tuntemattomaan uhriin.
Tuntemattomien uhrien osuus kaikissa henkirikoksissa on noin 10 prosenttia.
Lähes kolmasosassa nuorten henkirikoksista useampi uhri.
Keskimäärin alle 10 prosentissa kaikista rikoksista on useampi uhri.
Ryöstömotiivi nuorilla 25 prosentissa tapauksista, kaikissa henkirikoksissa vain 5-6 prosentissa.
Meidän Herramme muurahaisia?
Kirjoittaja Ranta-Suutari » La Tammi 19, 2008 2:28 am
Jotenkin tuntuu tuollainen täysin sivullisiin kohdistuva väkivalta kovasti lisääntyneen Suomessa? Ainahan on henkirikoksia tehty tutussa ryyppyporukassa tai "perhepiirissä", mutta tuollainen täysin sattumanvarainen ja tuntemattomiin kohdistuva "ryöstömurhailu", ja siis etenkin että saaliiksi saadaan stereot, kännykkä ja kymmenen euroa, on jotenkin viitteellistä mihin yhteiskuntamme suvaitsevaisuudessaan on luisumassa?
Toivottavasti syyttäjän näille venkuloille esittämät elinkautiset saavat myös hyväksyntänsä käräjäoikeuden tuomarien ja lautamiesten näkökannoissa? Jos tästä paljon aletaan lipeämään, niin varmasti kohta kansalaisten näkemys Suomen oikeuden oikeudenmukaisuuteen alkaa rakoilemaan? Ja siitä taas voi olla ennalta näkemättömiä ja vakaviakin seurannaisvaikutuksia?
Muuten, miksi nuo venkulat lähtivät juuri Tampereen Nekalaan itseään toteuttamaan, vaikka eivät itse olleet sieltä kotoisin? No ehkä varmasti juuri siksi, koska he tiesivät, ettei poliisi juuri Nekalaan aivan pienien hälytysten takia ajelemaan vaivaudu? Nekalahan on Tampereella yksi poliisin kannalta hankalimmista paikoista.
Kirjoittaja Miina » La Tammi 19, 2008 11:52 am
Tuo uhrien sattumanvaraisuus on kyllä todella mieletöntä, siis etenkin kun uhrit ovat olleet omassa kodissaan. Ei käsitä.
Pätkä iltasanomista:
Kolme perhettä pelastui sattumalta Tampereen Nekalan kaksoismurhasta syytetyn nelikon hyökkäykseltä.
17-21 -vuotiaat miehet yrittivät rynniä asuntoihin, mutta he eivät päässeet sisälle. Yhdestä asunnosta rikottiin ikkuna, toisen ovelle kolkutettiin turhaan. Yhdellä ovella syntyi nujakka, mutta peremmälle tunkeutujat eivät päässeet.
Miehet siirtyivät kadun toiselle puolelle. Erään asunnon keittiön ikkunasta näkyi ihmisiä. Miehet kolkuttivat ovelle, ja 58-vuotias mies tuli avaamaan. 21-vuotias syytetty iski hänet tajuttomaksi ja raahasi sisälle asuntoon.
http://www.iltasanomat.fi/uutiset/kotim ... id=1477689
Kutsuiko näistä kolmesta kukaan poliisia? Tiedän, ettei tuolla seudulla niitä välttämättä niin herkästi kutsuta. Mutta jos ovat ikkunankin joltain rikkoneet ja jonkun kanssa nujakoineet, niin luulisi nyt jonkun poliiseille soittaneen.
Kirjoittaja Aizerbaidzan » Ma Tammi 21, 2008 12:22 pm
Aamulehti kirjoitti: Kaksoismurhasta syytetyt kauhistuivat oikeuden käsittelyssä tekonsa jälkiä
18.01. - 23:44 (Luotu: 21:55)
Aamulehti kirjoitti: Nekalan kaksoissurman käräjöinti jatkuu
21.01. - 08:34 (Luotu: 07:07)
Nekalan kaksoissurman käsittely jatkuu Tampereen käräjäoikeudessa tänään. Vastaajien ja asianomistajien lisäksi oikeudessa kuullaan kymmentä todistajaa.
Kaikkia neljää surmista epäiltyä nuorta miestä syytetään kaksoismurhasta ja törkeästä ryöstöstä.
Nelikko surmasi raa'asti 58-vuotiaan isän ja hänen 33-vuotiaan poikansa heidän kotiinsa Nekalantie 56 B:ssä rapussa 21. elokuuta. Syyttäjän mielestä teko on kokonaisuudessaan törkeä.
Epäillyt kiistävät syyllistyneensä murhiin.
Kahta nuorista syytetään myös tuhotyöstä. He sytyttivät uhrien kodin tuleen peitelläkseen jälkiään. Palo vahingoitti muitakin asuntoja.
Kaksoismurhasta syytetyt olivat tekoaikaan 17-, 19- ja 21-vuotiaita. Yksi syytetyistä on Kangasalta, muut ovat tamperelaisia. He ovat olleet tutkintavankeina 18. syyskuuta lähtien.
Kirjoittaja Aizerbaidzan » Ma Tammi 21, 2008 7:25 pm
Helsingin Sanomat kirjoitti: Nekalan polttosurmista syytetyt odottamaan välituomiota vangittuina
Kahdesta murhasta Tampereen Nekalassa syytetyt neljä nuorta miestä pidetään kaikki vangittuina, päätti Tampereen käräjäoikeus maanantaina.
Oikeus antaa kahden viikon kuluttua välituomion. Siinä on määrä päättää muun muassa, lähetetäänkö miehiä mielentilatutkimukseen ja voidaanko yksi heistä päästää vapaaksi.
Mielentilatutkimukseen pääsyä on pyytänyt kolme syytettyä. Neljäs olisi halunnut vapaalle jalalle jo maanantaina, mutta siihen oikeus ei suostunut. Oikeus voi halutessaan passittaa hänetkin mielentilatutkimukseen, vaikka hän ei itse pidä sitä tarpeellisena.
Vapauttamista vaatinut 19-vuotias poistui surma-asunnosta, kun teräaseita alettiin käyttää. Hän on nelikosta ainoa, jolla on kunnollisia muistikuvia tapahtumista. Syyttäjä piti loppulausunnossaan mahdollisena, että hän olisi murhien sijasta syyllistynyt törkeisiin pahoinpitelyihin. Nuorukainen on myöntänyt yhden potkun.
Nelikkoa syytetään myös törkeästä ryöstöstä, sillä he veivät asunnosta omaisuutta. Kahta heistä syytetään lisäksi tuhotyöstä, koska surma-asunto sytytettiin lopuksi palamaan.
Oikeudessa ilmeni maanantaina, että syytetyistä vanhin, 22-vuotias, meni kihloihin hieman ennen joulua, vaikka on ollut tutkintavankina syyskuusta saakka.
Morsian oli haastettu oikeuteen todistajaksi. Syyttäjän haastehakemuksen mukaan hänen oli määrä kertoa kuulemistaan puheista, jotka liittyvät asunnon sytyttämiseen.
Nuori nainen tuli oikeuteen, mutta ei todistanut. Lain mukaan todistamasta saa kieltäytyä muun muassa jos on kihloissa asianosaisen kanssa.
Ilta-Sanomat kirjoitti: Nekalan surmat: Välituomio annetaan kahden viikon kuluttua
Tampereen Nekalassa tapahtuneen kaksoismurhan oikeuskäsittely päättyi illansuussa. Neljä nuorta vastaajaa passitettiin Kylmäkosken vankilaan odottamaan kahden viikon päästä tulevaa välipäätöstä.
58-vuotias mies ja hänen 33-vuotias poikansa surmattiin viime elokuussa poikkeuksellisen raa'asti. Teosta syytetään neljää 17-21-vuotiasta miestä.
Syytetyistä kolme pyytää määräystä mielentilatutkimukseen. Vähiten tapahtumiin osallistunut ja surmapaikalta välillä kotiinsa poistunut 19-vuotias ei pyydä mielentilatutkimusta.
Syyttäjä vaatii 19- ja 21-vuotiaille miehille elinkautista. 17-vuotiaalle vaaditaan 15:n vuoden vankeusrangaistusta.
Syytetyillä ei ole ollut erityisen turvallinen lapsuus. Kaikki on otettu huostaan 9-14-vuotiaina. Nuorin oli vieläkin huostaan otettuna.
Kahden viikon päästä oikeus ottaa kantaa vastaajien syyllisyyteen ja antaa päätöksen mahdollisesta mielentilatutkimuksesta.
Surmat tehtiin 21. elokuuta. Nuoret otettiin kiinni 18. syyskuuta. Siitä saakka he ovat olleet eristetyinä toisistaan. Nyt heidät siirretään Kylmäkosken vankilaan, ja he pääsevät keskenään tekemisiin ensimmäistä kertaa kiinni joutumisen jälkeen.
Aamulehti kirjoitti: Nekalan surmien välituomio kahden viikon kuluttua
21.01. - 18:14 (Luotu: 18:14)
Tampereen käräjäoikeus antaa välituomion Nekalan surmista maanantaina 4. helmikuuta. Käräjäoikeus päättää silloin myös syytettyjen lähettämisestä mielentilatutkitukseen. Neljästä syytetystä yksi vastustaa mielentilatutkimusta.
Käräjäoikeus kuunteli maanantaina kaikkien asianosaisten loppulausunnot. Yksi syytetyistä oli sitä mieltä, että hän ei ole ollut osallisena veritekoihin. Hän oli ollut autonkuljettajana ja poistunut paikalta ennen surmia. Myöhemmin hän oli kuitenkin palannut takaisin noutamaan tovereitaan.
Tampereen Nekalan kaupunginosassa elokuussa tapahtuneen kaksoissurman oikeuskäsittely alkoi perjantaina Tampereen käräjäoikeudessa. Syyttäjän mukaan Nekalassa riehunut neljän nuoren miehen joukko syyllistyi kahteen murhaan ja törkeään ryöstöön.
*muoks* lisätty Hesarin uutinen
Kirjoittaja Tiina » Ti Tammi 22, 2008 12:19 pm
^No tässä jutussa ei kukaan ainakaan pääse taivastelemaan, että voivoi, kun olivat niin HYVÄSTÄ ja KUNNOLLISESTA perheestäkin....
Kirjoittaja Mickey Knox » Ti Tammi 22, 2008 12:28 pm
Kirjoittaja Tiina » Su Helmi 03, 2008 6:23 pm
^Olipa näistäkin "sankareista" juttua uudessa Alibissa.
Kehdataan kyllä hakata puolustuskyvyttömiä ihmisiä, mutta
omaa pärstää ei sitten kehdata näyttää.
Toivottavasti syyttäjän vaatimus elinkautisesta menee läpi, niin saavat tylsistyä oikein kunnolla ainakin seuraavat 12 vuotta.
Kirjoittaja Aizerbaidzan » Su Helmi 03, 2008 7:32 pm
Tiina kirjoitti: Toivottavasti syyttäjän vaatimus elinkautisesta menee läpi, niin saavat tylsistyä oikein kunnolla ainakin seuraavat 12 vuotta.
Huomenna on luvassa välituomio. Saas nähdä, pääseekö yksi syytetyistä vapaalle jalalle.
Käyttäjiä lukemassa tätä aluetta: Google Adsense [Bot], Mahler ja 43 vierailijaa